b'\n_START_ARTICLE_\nPutojantis vynas\n_START_PARAGRAPH_\nPutojantis vynas\xc2\xa0\xe2\x80\x93 vynas, turintis daug anglies dioksido (angliar\xc5\xabg\xc5\xa1t\xc4\x97s)._NEWLINE_Dauguma pasaulyje pagaminamo putojan\xc4\x8dio vyno yra baltasis ir ro\xc5\xbeinis._NEWLINE_Pusiau putojantis vynas (frizzante arba p\xc3\xa9tillant)\xc2\xa0\xe2\x80\x93 kai kuriose \xc5\xa1alyse gaminamas ma\xc5\xbeai putojantis vynas, kurio sl\xc4\x97gis buteliuose ma\xc5\xbeesnis nei 2,5 atmosferos._NEWLINE_Raudonasis putojantis vynas\xc2\xa0\xe2\x80\x93 raudonasis \xc5\xa1ampanas daugiausiai gaminamas \xc5\xa1iaur\xc4\x97s Italijoje ir Australijoje. Pranc\xc5\xabzijoje gaminti raudon\xc4\x85j\xc4\xaf \xc5\xa1ampan\xc4\x85 yra draud\xc5\xbeiama.\n_START_SECTION_\n\xc5\xa0ampanas\n_START_PARAGRAPH_\n\xc5\xbdinomiausia putojan\xc4\x8dio vyno r\xc5\xab\xc5\xa1is, daugumai tai putojan\xc4\x8dio vyno sinonimas, nors daugelyje pasaulio \xc5\xa1ali\xc5\xb3 (tarp j\xc5\xb3 ir Lietuvoje) \xc5\xa1ampanu galima vadinti tik Pranc\xc5\xabzijos \xc5\xa0ampan\xc4\x97s regione pagal specifinius reikalavimus pagamint\xc4\x85 g\xc4\x97rim\xc4\x85.\n_START_SECTION_\nCava\n_START_PARAGRAPH_\nBaltasis arba rausvasis putojantis vynas, gaminamas Pened\xc3\xa8s regione Katalonijoje (Ispanija). Kataloni\xc5\xa1kai rei\xc5\xa1kia r\xc5\xabsys. Cava taip pat gaminamas ir kitose Ispanijos vietov\xc4\x97se\xc2\xa0\xe2\x80\x93 pagal Ispanijos Denominaci\xc3\xb3n de Origen nuostatus, Cava gaminama 6 vyndaryst\xc4\x97s regionuose pagal tradicin\xc4\x99 technologij\xc4\x85 (M\xc3\xa9thode champenoise), galima naudoti Macabeo, Parellada, Xarel\xc2\xb7lo, Chardonnay ir Subirat veisli\xc5\xb3 vynuoges._NEWLINE_Cava putojantis vynas sukurtas 1872\xc2\xa0m. Tuo metu regiono vynuogynus nuniokojo filokseros epidemija, po kurios raudonojo vyno vynuogi\xc5\xb3 veisles regione pakeit\xc4\x97 baltosios vynuog\xc4\x97s. Josep Ravent\xc3\xb3s, matydamas \xc5\xa0ampan\xc4\x97s regiono putojan\xc4\x8dio vyno (\xc5\xa1ampano) s\xc4\x97km\xc4\x99, nusprend\xc4\x97 sukurti pana\xc5\xa1\xc5\xb3 saus\xc4\x85 putojant\xc4\xaf vyn\xc4\x85. I\xc5\xa1 prad\xc5\xbei\xc5\xb3 \xc5\xa1is g\xc4\x97rimas vadintas champa\xc3\xb1a arba xampany, v\xc4\x97liau, u\xc5\xbedraudus kopijuoti \xc5\xa1ampano pavadinim\xc4\x85, pervadintas \xc4\xaf Cava.\n_START_SECTION_\nAsti\n_START_PARAGRAPH_\nKontroliuojamos kilm\xc4\x97s (Denominazione di Origine Controllata) putojantis vynas, gaminamas Asti regione Pjemonte (Italija). Gaminamas i\xc5\xa1 muskatini\xc5\xb3 vynuogi\xc5\xb3. B\xc5\xabna dviej\xc5\xb3 r\xc5\xab\xc5\xa1i\xc5\xb3: putojantis vynas (Asti arba Asti spumante) ir pusiau putojantis vynas Frizzante (Moscato d\xe2\x80\x99Asti).\n_START_SECTION_\nSpumante\n_START_PARAGRAPH_\nVisi Italijoje gaminami putojantys vynai (i\xc5\xa1skyrus Asti). Valstybinio reguliavimo n\xc4\x97ra, tod\xc4\x97l Spumante putojantys vynai gaminami ir tradiciniu (M\xc3\xa9thode champenoise) ir Charmat metodu.\n_START_SECTION_\nSekt\n_START_PARAGRAPH_\nVoki\xc5\xa1kas ir austri\xc5\xa1kas putojantis vynas. Dauguma Sekt vyno (~95\xc2\xa0% viso kiekio) gaminama Charmat metodu, ma\xc5\xbeiau ir brangesnio\xc2\xa0\xe2\x80\x93 M\xc3\xa9thode Champenoise b\xc5\xabdu._NEWLINE_Deutscher Sekt \xc5\xbeymimas putojantis vynas, kuris pagamintas tik i\xc5\xa1 Vokietijoje u\xc5\xbeaugint\xc5\xb3 vynuogi\xc5\xb3 (paprastai naudojamos Riesling, Pinot blanc ir Pinot gris veisli\xc5\xb3 vynuog\xc4\x97s)._NEWLINE_Austrijoje Sekt paprastai gaminamas \xc5\xa1ampanizacijos b\xc5\xabdu i\xc5\xa1 Welschriesling ir Gr\xc3\xbcner Veltliner veisli\xc5\xb3 vynuogi\xc5\xb3, o rausvasis putojantis vynas\xc2\xa0\xe2\x80\x93 i\xc5\xa1 Blaufr\xc3\xa4nkisch vynuogi\xc5\xb3.\n_START_SECTION_\nCap Classique\n_START_PARAGRAPH_\nPiet\xc5\xb3 Afrikos Respublikoje \xc5\xa1ampanizacijos b\xc5\xabdu gaminamas putojantis vynas. Tradici\xc5\xa1kai naudojamos Sauvignon blanc ir Chenin blanc vynuog\xc4\x97s, vis da\xc5\xbeniau naudojamos Chardonnay bei Pinot noir veisli\xc5\xb3 vynuog\xc4\x97s.\n_START_SECTION_\nSovietskoj\xc4\x97 \xc5\xa1ampanskoj\xc4\x97\n_START_PARAGRAPH_\n(\xd0\xa1\xd0\xbe\xd0\xb2\xd0\xb5\xd1\x82\xd1\x81\xd0\xba\xd0\xbe\xd0\xb5 \xd0\xa8\xd0\xb0\xd0\xbc\xd0\xbf\xd0\xb0\xd0\xbd\xd1\x81\xd0\xba\xd0\xbe\xd0\xb5, Tarybinis \xc5\xa1ampanas) buvo vadinamas visas Soviet\xc5\xb3 S\xc4\x85jungoje valstybin\xc4\x97se \xc4\xafmon\xc4\x97se, gamintas putojantis vynas. Po SSRS \xc5\xbelugimo dalis \xc4\xafmoni\xc5\xb3 savo gaminam\xc4\x85 putojant\xc4\xaf vyn\xc4\x85 prad\xc4\x97jo \xc5\xbeym\xc4\x97ti savais \xc5\xbeenklais (pvz., \xe2\x80\x9eAlita\xe2\x80\x9c Lietuvoje), kai kur Sovietskoj\xc4\x97 \xc5\xa1ampanskoj\xc4\x97 pavadinimas tebevartojamas kaip prek\xc4\x97s \xc5\xbeenklas.\n_START_SECTION_\nSparkling wine\n_START_PARAGRAPH_\nAmerikieti\xc5\xa1ki putojantys vynai (\xc5\xbeymimi tiesiog Sparkling wine) daugiausia gaminami Kalifornijoje. JAV gamintojams didel\xc4\x99 \xc4\xaftak\xc4\x85 tur\xc4\x97jo \xc5\xa0ampan\xc4\x97s vyndariai, tod\xc4\x97l paprastai naudojami analogi\xc5\xa1ki, kaip ir Europoje, gamybos b\xc5\xabdai, tik JAV \xc4\xafstatymai neriboja nei cukraus kiekio vyne, nei brandinimo trukm\xc4\x97s.'